b'\n_START_ARTICLE_\nJouko Aaltonen\n_START_PARAGRAPH_\nJouko Juhani Aaltonen (s. 25. toukokuuta 1956 Turku) on suomalainen dokumenttielokuvien ohjaaja, tuottaja ja k\xc3\xa4sikirjoittaja._NEWLINE_Aaltonen valmistui ylioppilaaksi vuonna 1975 ja opiskeli yhteiskuntatieteit\xc3\xa4 Turun yliopistossa vuosina 1975\xe2\x80\x931976. Vuonna 1984 h\xc3\xa4n valmistui ohjaajaksi Taideteollisen korkeakoulun elokuva- ja tv-ty\xc3\xb6n linjalta. H\xc3\xa4n v\xc3\xa4itteli taiteiden tohtoriksi Taideteollisesta korkeakoulusta elokuva- ja lavastustaiteen osastolta vuonna 2006._NEWLINE_Vuosina 1977\xe2\x80\x931991 Aaltonen ty\xc3\xb6skenteli freelancetuotantop\xc3\xa4\xc3\xa4llikk\xc3\xb6n\xc3\xa4 ja -apulaisohjaajana pitkiss\xc3\xa4 elokuvissa. Vuosina 1984\xe2\x80\x931987 h\xc3\xa4n toimi Valtionhallinnon kehitt\xc3\xa4miskeskuksen av-alan erikoissuunnittelijana. Vuodesta 1990 Aaltonen on ollut Illume Oy:n ohjaaja-tuottaja._NEWLINE_Urallaan Aaltonen on ohjannut toistakymment\xc3\xa4 dokumenttielokuvaa, tuottanut noin 50 muiden ohjaamaa elokuvaa sek\xc3\xa4 k\xc3\xa4sikirjoittanut ja leikannut elokuvia. H\xc3\xa4nen elokuvistaan ovat kotimaassa ja kansainv\xc3\xa4lisesti palkittuja muun muassa Kusum (2000) ja Kenen joukoissa seisot (2006). Aaltonen on my\xc3\xb6s opettanut yliopistoissa ja ammattikorkeakouluissa ja kirjoittanut oppikirjan dokumenttielokuvien teosta. Vuodesta 2011 Aaltonen on toiminut tutkijana Aalto-yliopistossa._NEWLINE_Aaltonen on ollut DocPoint-festivaalin hallituksen puheenjohtaja. Vuosina 2013\xe2\x80\x932014 h\xc3\xa4n toimi valtion elokuvataidetoimikunnan puheenjohtajana._NEWLINE_Jouko Aaltosen is\xc3\xa4 oli professori Esko Aaltonen.'